钦定古今图书集成/明伦汇编/官常典/第738卷 > 李任 顾福 冯智 刘顺
## 钦定古今图书集成/明伦汇编/官常典/第738卷 > 李任 顾福 冯智 刘顺

按《明外史》本传：“任，永康人。以燕山卫指挥佥事从成
祖起兵，累功为辽东都指挥同知。宣德元年，从征黎
利，守谅江。贼既获都督蔡福，令福至谅江招任降。任
于城上骂福曰：‘汝为大将，不能杀贼，反为贼用，狗彘
不食汝馀’！发炮击之，贼拥福去，大集兵象，飞车冲梯，
薄城环攻。任与指挥顾福率精骑荡击，烧其攻具。贼”
又筑垒临射城中，凿地道潜入城。任福随方御之，死
守九月馀。前后三十战，粮竭力尽。贼乘入城，犹率死
士三战三败之。贼驱象大至，任福不能支，皆自刎死。
内官冯智、指挥刘顺、知府刘子辅俱自缢死。城中军
民妇女不屈死者数千人。事闻，宣宗叹息，赠李任为
都督同知，顾福、刘顺为都指挥同知，并令其子孙承
袭。冯智为太监，并诏赐祭奠。